als_Latn dik_Latn sag_Latn
Ndërsa dje kanë protestuar kundër tij me qindra furgonistë të Elbasanit, sa për tallje Kryeministri me “Burrin e Xhemiles” sot në Elbasan do bëjnë propagandë për vende të reja pune. Vetë demonstruesit e kanë pyetur seriozisht Edi Ramën se a mund të kishte burrninë që të shkonte në Elbasan pas flakjes në rrugë të qindra familjeve elbasanase? Nëse po, do ta shohim sot se çfarë surprize mund të kenë menduar dhe përgatitur ata që i la pa bukën e gojës. Qartazi, qeveria është e vendosur që të çojë në falimentim apo mbyllje të të gjitha mjeteve taksi 8 plus 1. Tregun kërkon që t’ua japë kompanive të autobusëve që janë licensuar nga Rama-Meta. Qeveria po synon të monopolizojë tregun e udhëtarëve në Shqipëri dhe për këtë janë bërë të gjitha pazaret në prapaskenë dhe më pas ka dalë vendimi për ndalimin e qarkullimit të të gjithë furgonave në Shqipëri. Ideja është e njëjtë me atë që ka patur ish-qeveria socialiste e vitit 1998, e cila ka miratuar edhe ligjin që nuk lejonte vajtje-ardhjen e furgonëve taksi me qytetarë. Ndaj edhe beteja që po bëhet kundër furgonëve nuk është as parimore dhe as e drejtë. Shoferët e furgonëve dhe mijëra familje në Shqipëri duhet të rezistojnë sa të mundin. Opinioni publik po vazhdon të ndjekë me shumë kureshtje se kush do të fitojë betejën, Rama apo furgonët. Mostransparenca dhe arroganca e ministrave të pushtetit të Ramës po provokon qytetarët që duan të ushqehen, që kanë familje për të mbajtur, që kanë ndërtuar jetën e vet në sajë të llogaritjeve që kanë bërë prej një profesioni të caktuar. Rama dhe Meta kanë hyrë në një betejë të pabarabartë me furgonët dhe njerëzit që jetojnë nga puna e tyre e ndershme. Ata kanë shpallur një luftë shumë të pabarabartë me njerëz fare popullorë dhe me një shtresë që nuk ka nxjerrë asnjëherë problem. Rama dhe Meta kërkojnë të mposhtin e të gjunjëzojnë njerëzit që luftojnë për bukën e gojës çdo ditë. Kjo është hera e dytë që Rama kërkon të vizitojë Elbasanin pas asaj vizitës në fund të vitit të shkuar ku bashkë me “Burrin e Xhemiles” ose Erjon Veliajn mashtruan mbi një projekt të Bankës Botërore që nuk u mbarua kurrë. Ishte premtimi për dixhitalizimin e skemës të ndihmës ekonomike. Projekti i BB parashikonte fillimin e testimit të sistemit të ri në Elbasan, Tiranë dhe Durrës. Gjithë projekti është shumë pozitiv dhe me anë të një formule pikëzimi që shoqërohet me formularët që duhet të mbushen nga përfituesit e ndihmës ekonomike, hidhen në një sistem kompjuterik dhe aty skualifikohen ata që nuk e meritojnë këtë ndihmë. Deri më sot kjo formulë është e pakuptueshme dhe shumë e ndërlikuar për qytetarët madje edhe për vetë specialistët. Kemi të bëjmë me një sistem të përqendruar shërbimi që shkel autonominë vendore me pretekstin e papërgjegjshmërisë së hartimit të listave të përfituesve nga autoritetet vendore. Skema e dixhitalizuar synon pakësimin e familjeve në marrjen e ndihmës ekonomike, por nuk garanton se nuk do të gabojë me përfituesit që e meritojnë vërtet këtë ndihmë. Ndaj edhe Rama-Veliaj do dalin edhe sot ndoshta një xhiro në Elbasan. Shumë kanë vënë bast që Rama nuk do jetë prezent në Elbasan pasi kjo do të ishte tallje e jashtëzakonshme. Gjithsesi do të shohim…
als_Latn